ສະຫະລັດແລະອອສເຕຣເລຍ ຕົກລົງກັນ ເລື້ອງສົ່ງທະຫານ ໄປປະຈໍາທີ່ອອສເຕຣເລຍ (ເບິ່ງວີດີໂອ)
ພວກຜູ້ນໍາສະຫະລັດແລະອອສເຕຣເລຍ ໄດ້ບັນລຸຂໍ້ຕົກລົງກັນ ເລື້ອງການສົ່ງທະຫານ ມາຣິນສະຫະລັດ ໄປປະຈໍາຢູໃນອອສເຕຣເລຍ.
ພວກຜູ້ນໍາສະຫະລັດແລະອອສເຕຣເລຍໄດ້ປະກາດຂໍ້ຕົກລົງນໍາກັນສະບັບນຶ່ງ ເພື່ອອະນຸຍາດໃຫ້ກໍາລັງຂອງສະຫະລັດມີໜ້າຢູ່ໃນອອສເຕຣເລຍໄດ້ ປະທານາທິບໍດີສະຫະລັດ ທ່ານບາຣັກ ໂອບາມາ ແລະທ່ານນາງ Julia Gillard ນາຍົກລັດຖະມົນຕີອອສເຕຣເລຍ ໄດ້ປະກາດໃຫ້ພວກນັກຂ່າວຮູ້ ກ່ຽວກັບຂໍ້ຕົກລົງດັ່ງກ່າວ ຫລັງຈາກເສັດສິ້ນການໂອ້ລົມສົນທະນາກັນໃນວັນພຸດມື້ນີ້ ທີ່ນະຄອນຫລວງ Canberra ທ່ານນາງ Gillard ກ່າວວ່າ ຂໍ້ຕົກລົງນີ້ອະນຸຍາດໃຫ້ທະຫານມາຣິນສະຫະລັດຈໍານວນ ໃນລະຫວ່າງ 200 ຫາ 250 ຄົນ ປະຈໍາການຢູ່ໃນພາກເໜືອຂອງອອສເຕຣເລຍໄດ້ໂດຍ ມີກໍາໜົດສັບປ່ຽນກັນໃນທຸກໆ 6 ເດືອນ ທ່ານນາງ Gillard ກ່າວຕໍ່ໄປວ່າ ພວກກໍາລັງ ເຫລົ່ານີ້ຈະເພີ່ມຂຶ້ນໄປຕາມເວລາເປັນຈໍານວນທັງໝົດ 2500 ຄົນແລະກ່າວຕື່ມວ່າ ນອກ ນັ້ນ ຂໍ້ຕົກລົງຍັງເປີດຖານທັບຂອງອອສເຕຣເລຍໃຫ້ເຮືອບິນຂອງສະຫະລັດໃຊ້ໄດ້ອີກ ສ່ວນທ່ານໂອບາມາກ່າວວ່າ ຂໍ້ຕົກລົງສະບັບນີ້ຈະອໍານວຍໃຫ້ສະຫະລັດສາມາດສະໜອງ ຕອບໄດ້ດີຂຶ້ນຕໍ່ຄວາມຮຽກຮ້ອງຕ້ອງການການຊ່ອຍເຫລືອທາງດ້ານມະນຸດສະທໍາແລະ ໄພພິບັດຕະຫຼອດທັງການທ້າທາຍຕ່າງໆທາງດ້ານຄວາມປອດໄພ ທ່ານໂອບາມາກ່າວອີກວ່າ ຂໍ້ຕົກລົງສະບັບນີ້ຈະຊ່ອຍຮັກສາໂຄງຮ່າງດ້ານຄວາມປອດໄພ ຂອງພາກພື້ນເອເຊຍປາຊີຟິກໄວ້ ແລະຈະເຮັດໃຫ້ງ່າຍຂຶ້ນສໍາລັບພວກກໍາລັງຂອງສະຫະ ລັດໃນການເຝິກແອບແລະຊ້ອມລົບກັບພວກທະຫານທີ່ມາຈາກປະເທດອື່ນໆໃນພາກພື້ນ ແລະເພື່ອເຝິກ ຝົນແລະປະກອບອຸບປະກອນໃຫ້ພວກປະເທດນ້ອຍໆເພື່ອໃຫ້ເຂົາເຈົ້າສາ ມາດທໍາການຕອບໂຕໄດ້ໄວຂຶ້ນຕໍ່ວິກິດການຕ່າງໆນັ້ນ